ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

«\_\_\_\_\_»\_\_\_\_\_\_\_\_\_\_ 2018 թվականի N \_\_\_\_ - Ա

**ԳՆՄԱՆ ԸՆԹԱՑԱԿԱՐԳԸ ՉԿԱՅԱՑԱԾ ՀԱՅՏԱՐԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ**

«Գնումների մասին» Հայաստանի Հանրապետության օրենքի 37-րդ հոդվածի 1-ին մասի 2-րդ կետին համապատասխան` Հայաստանի Հանրապետության կառավարությունը որոշում է.

Թույլատրել Հայաստանի Հանրապետության տնտեսական զարգացման և ներդրումների նախարարությանը Հայաստանի Հանրապետության տնտեսական զարգացման և ներդրումների նախարարության կարիքների համար ռազմավարական ծրագրավորման ավտոմատ կառավարման համակարգի նախագծման ծառայությունների ձեռքբերման նպատակով 2018 թվականի ապրիլի 5-ին հայտարարված «ՀՀ ՏԶՆՆ-ԲՄԾՁԲ-18/1» ծածկագրով բաց մրցույթի ձևով գնման ընթացակարգը հայտարարել չկայացած՝ գնման պահանջի դադարման հիմքով:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ ՆԻԿՈԼ ՓԱՇԻՆՅԱՆ

**ՀԻՄՆԱՎՈՐՈՒՄ**

**ԳՆՄԱՆ ԸՆԹԱՑԱԿԱՐԳԸ ՉԿԱՅԱՑԱԾ ՀԱՅՏԱՐԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ**

1. **Կարգավորման հարաբերությունների ներկա վիճակը և առկա խնդիրները**

Հայաստանի Հանրապետության տնտեսական զարգացման և ներդրումների նախարա­րութ­յունը (այսուհետ` Նախարարություն) Նախարարության կարիքների համար ռազմավարական ծրագրավորման ավտոմատ կառավարման համակարգի (այսուհետ` Համակարգ) նախագծման ծառայությունների ձեռքբերման նպատակով 2018 թվականի ապրիլի 5-ին հայտարարել է «ՀՀ ՏԶՆՆ-ԲՄԾՁԲ-18/1» ծածկագրով բաց մրցույթի ձևով գնման ընթացակարգ: ՀՀ կառավարության 2018 թվականի մարտի 15-ի թիվ 255-Ն որոշմամբ Համակարգի նախագծման ծառայությունների ձեռքբերման նպատակով նախատեսվել է 75 մլն ՀՀ դրամ:

Գործող իրավակարգավորումներին համապատասխան` գնային առաջարկները բացվել են 2018 թվականի մայիսի 15-ին: Մրցույթին մասնակցելու հայտ է ներկայացրել թվով 4 կազմակերպություն: Ընթացակարգի 1-ին տեղ զբաղեցնող մասնակից է ճանաչվել «ԱՅ ԹԻ ԵՍ ԲԻ» (ՀՀ ռեզիդենտ) և «ՏՐԱՆԶԻՏ» ՍՊԸ (Ռուսաստանի Դաշնության ռեզիդենտ) կոնսորցիումով հանդես եկող ընկերությունը: Որակավորման փուլում վերջինիս կողմից ներկայացված որակավորման փաստաթղթերի իսկության մեջ հավաստիանալու նպատակով գնահատող հանձնաժողովի կողմից որոշվել է, ՀՀ կառավարության 2017 թվականի մայիսի 4-ին թիվ 526-Ն որոշմամբ սահմանված կարգի 67-րդ կետի համաձայն, ընթացակարգը կասեցնել պաշտոնական աղբյուրներից (Ռուսաստանի Դաշնություն) տեղեկատվություն ստանալու նպատակով:

Համակարգի նախագծման հիմնական նպատակը միասնական, լոկալ, առցանց գործող ծրագրային փաթեթի մշակումն ու ներդրումն էր, որի միջոցով պետք է օպտիմալացվեին և արդյունավետ ու ժամանակակից տեխնիկական լուծումների օգտագործմամբ կառավարվեին Նախարարությունում ռազմավարական պլանավորման, հաշվետվողականության ու մոնիթորինգի գործընթացների հետ կապված տեղեկատվական հոսքերը, ներառյալ` վիճակագրական ու վարչական բնույթի, քաղաքականության փաստաթղթերի, բյուջետային և դոնոր աջակցությամբ ծրագրերի իրականացման շուրջ և այլն: Նախաձեռնությունն ըստ էության հնարավորություն պետք է տար նշանակալի չափով ավտոմատացնել ինչպես Նախարարության ներքին միավորների միջև, այնպես էլ՝ արտաքին շահառուների հետ փոխառնչությունների գործընթացները և ինստիտուցիոնալ լուծումների միջոցով ապահովել «քաղաքականության պլանավորում-իրականացման մոնիթորինգ-արդյունքների գնահատում» շղթայի արդյունավետ գործարկումը՝ հնարավորինս չեզոքացնելով սուբյեկտիվ գործոնների ազդեցությունը:

Համակարգի արդյունավետ մշակման ու ներդրման համար առանցքային կարևորություն ունի Նախարարության իրավասությունների մասով քաղաքականության մշակման, հաշվետվողա­կանության, մոնիթորինգի ու գնահատման աշխատանքներում ներգրավված միավորների գործառութային դաշտի և Նախարարության համակարգում բիզնես գործընթացների որոշակիությունը: Միաժամանակ, չափազանց կարևոր են ընդհանուր առմամբ այն կանոններն ու ուղենիշերը, որոնցով պետք է տեղի ունենան ՀՀ կառավարության հետ ընթացակարգային հարաբերությունները, ինչպես նաև` այլ գործադիր մարմինների (օրինակ` ՀՀ վիճակագրական կոմիտե), համագործակցող ու աջակցող կառույցների հետ գործառութային և աշխատանքային փոխառնչությունները:

**Այսինքն, Համակարգի ճարտարապետության նախագծման համար սկզբնական և ամենակարևոր խնդիրը ռազմավարությունների և քաղաքականությունների մշակման, իրականացման, մոնիթորինգի և հաշվետվության փուլերում տեղեկատվական հոսքերի քարտեզագրումն է: Վերջինս հնարավոր կլինի իրագործել, երբ ավարտված կլինեն գործառույթների և գործառնությունների հորիզոնական և ուղղահայց կանոնակարգումները:**

Հաշվի առնելով Համակարգի նախագծման հետ կապված առանձնահատկությունները և այն հանգամանքը, որ ՀՀ նոր կառավարության ձևավորմամբ պայմանավորված` կառուցվածքային և գործառութային կանոնակարգումները դեռևս ընթացքի մեջ են, ներկայումս գործնականում խիստ ցածր է նախատեսվող աշխատանքները հասցեական իրագործելու և նախատեսված ֆինանսական ռեսուրսներն արդյունավետ օգտագործելու հավանականությունը:

Միաժամանակ, նախաձեռնությանն առավել նպատակահարմար է անդրադառնալ բյուջետային գործընթացի մեկնարկի փուլում և հատկապես վերը նշված հարցերի մասով վերջնական կանոնակարգումների առկայության պարագայում, ընդ որում, հաշվի առնելով, որ Համակարգի մշակման ու ներդրման դրական արդյունքները կարող են կիրառելի դառնալ նաև այլ գերատեսչություններում:

Նշված գործոնները հաշվի առնելով` նպատակահարմար է ներկայումս դադարեցնել Համակարգի նախագծման ծառայությունների ձեռքբերման գնման պահանջը և գնման ընթացակարգը համարել չկայացած:

Համաձայն «Գնումների մասին» ՀՀ օրենքի 37-րդ հոդվածի 1-ին մասի 2-րդ կետի` գնման ընթացակարգը չկայացած է համարվում, եթե դադարում է գոյություն ունենալ գնման պահանջը: Միաժամանակ, ՀՀ կառավարության 2017 թվականի մայիսի 4-ի N 526-Ն որոշման N 1 հավելվածի 58-րդ կետի համաձայն` Օրենքի 37-րդ հոդվածի 1-ին մասի 2-րդ կետի հիմքով պետության կամ համայնքների կարիքների համար կազմակերպված գնման ընթացակարգը կարող է ամբողջությամբ կամ մասնակի չկայացած հայտարարվել համապատասխանաբար ՀՀ կառավարության կամ համայնքի ղեկավարի որոշման հիման վրա: Հետևապես, «ՀՀ ՏԶՆՆ-ԲՄԾՁԲ-18/1» ծածկագրով գնման ընթացակարգը կարող է հայտարարվել չկայացած միայն ՀՀ կառավարության համապատասխան որոշման ընդունման դեպքում:

1. **Առկա խնդրի առաջարկվող լուծումը**

Հաշվի առնելով նախորդ կետում նկարագրված իրողությունները` առաջարկվում է ՀՀ կառավարության որոշմամբ «ՀՀ ՏԶՆՆ-ԲՄԾՁԲ-18/1» ծածկագրով գնման ընթացակարգը թույլատրել հայտարարել չկայացած:

1. **Իրավական ակտի կիրառման դեպքում ակնկալվող արդյունքը**

Իրավական ակտի կիրառման արդյունքում չկայացած կհամարվի գնման ընթացակարգը գնման պահանջը դադարելու հիմքով:

**Տ Ե Ղ Ե Կ Ա Ն Ք**

**«ԳՆՄԱՆ ԸՆԹԱՑԱԿԱՐԳԸ ՉԿԱՅԱՑԱԾ ՀԱՅՏԱՐԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՌՆՉՈՒԹՅԱՄԲ ՀՀ ՊԵՏԱԿԱՆ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ՓՈՓՈԽՈՒԹՅԱՆ ՎԵՐԱԲԵՐՅԱԼ**

«Գնման ընթացակարգը չկայացած հայտարարելու թույլտվություն տալու մասին» Հայաստանի Հանրապետության կառավարության որոշման ընդունումը Հայաստանի Հանրապետության 2018 թվականի պետական բյուջեում եկամուտների և ծախսերի ավելացում կամ նվազեցում չի առաջացնում:

**Տ Ե Ղ Ե Կ Ա Ն Ք**

**«ԳՆՄԱՆ ԸՆԹԱՑԱԿԱՐԳԸ ՉԿԱՅԱՑԱԾ ՀԱՅՏԱՐԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Գնման ընթացակարգը չկայացած հայտարարելու թույլտվություն տալու մասին» Հայաստանի Հանրապետության կառավարության որոշման նախագծի ընդունումն այլ իրավական ակտերի ընդունման անհրաժեշտություն չի առաջացնում: